Elena Setién

Elena Setién Yeregui (Donostia, 1978) jazz musikagile euskalduna da. Bi hamarkada pasa ditu atzerrian, bereziki Danimarkan, eta bertan garatu du bere musikari ibilbidea.

Biografia 
Elena Setién Donostian jaio zen eta 18 urte zituela atzerrira joatea erabaki zuen. Londresen bizi izan zen aurrena, ondoren Bartzelonan eta hamaihiru urte pasa ditu Kopenhagen. Danimarkako hiriburuan bizi zela, 2005 urtean Johanna Borchertekin Little Red Suitcase bikotea osatu zuen eta hiru disko atera zituzten, They'll Learn Much More Than We'll Never Know (2007an), Temporarily Out Of Order (2008an) eta Enhver Betydning Er Også En Mislyd (2010ean). Bigarren diskoak Danimarkako Arte Ministerioko saria jaso zuen. 2011 urtean Markus Pesonen Hendectet taldearekin HUM diskoaren grabaketan hartu zuen parte.

2013an bakarkako bideari ekin zion eta Twelve Sisters diskoa atera zuen. 2014-15 ikasturtean Kopenhageko Goi Kontserbatorioko kantu moderno irakaslea izan zen eta Kopenhageko Waldorff eskolako biolin, kantu moderno, kantu koral, musika lengoaia eta orkestra irakaslea ere bai.

2016an Danimarkako aroari amaiera eman eta Donsotiara itzuli zen. Mikel Azpiroz teknikari eta arreglistarekin elkarlanean Dreaming of Earthly Things argitaratu zuen. Musika minimalista egiten du disko honetan, musika tresna gutxi erabiliz, eta pop eta jazz doinuak uztartzen ditu. 2019ko otsailean Another Kind Of Revolution diskoa atera du, hau ere Mikel Azpirozekin elkarlanean.

2020an, Mirande proiektuaren Mirande (Forbidden Colours) diskoan ageri da; Elena Setienen ahotsak eta teklatuek egitasmo guztia biltzen dute. Urtero bezala, BERRIA egunkariak urtean kaleratutakoa nabarmendu du erreportaje batean; bertan, Julen Azpitarte musika kritikariari urteko euskal disko interesgarriena iruditu zaio Miranderena. 

Munduan zeharreko Jazz jaialdi ugaritan jo izan du, Kopenhagen, Berlinen, Grenoblen, Moersen, Londresen, Bergenen, Ottawan, Rochesterren... Ingelesez abesten du eta musika tresna asko jotzen ditu, gehien bat pianoa eta biolina, eta perkusiozko tresna ugari ere bai. Danimarkako Grammy sarietan Jazz estiloko musikaren izendapenak izan zituen 2008, 2009, 2012 eta 2013an.

Diskografia

Little Red Suitcase 
 They'll Learn Much More Than We'll Never Know (2007)
 Temporarily Out Of Order (2008)
 Enhver Betydning Er Også En Mislyd (2010)

Markus Pesonen Hendectet 
 HUM (2011)

Bakarka 
 Twelve Sisters (2013)
 Dreaming Of Earthly Things (2016)
 Another Kind Of Revolution (2019)

Erreferentziak

Kanpo estekak 
 Webgune ofiziala

Donostiako abeslariak
Donostiako musikariak
Emakume abeslariak
Ingelesezko abeslariak
Jazz abeslariak
Jazz musikariak